Middellewe mooimaakkuur vir Gothenburg se XC90 bring nuwe tegnotruuks – Ultimate Drive
Die Swede is meesters van minimalisme en die witjasse van Gothenburg is geen uitsondering wanneer dit by hul Volvo motors kom. Die 2019 opgradering van die XC90 is ‘n sprekende voorbeeld van hoe minimalisme ook hier toegepas word met die konkawe sierrooster en nuwe hoofligte omtrent die enigste visuele veranderings by die 2019 model. Kies jy die sportiewe “R-Design” afwerking vir jou 2019 XC90, word hierdie sierrooster effe platter met ‘n heuningkoek ontwerp en in swart afgewerk. Nuwe wielontwerpe en bakkleure is ‘n bonus. Die geheelbeeld is egter steeds net so treffend soos toe die eerste generasie nagenoeg vyf jaar gelede bekendgestel is.
Binnekant is ook die kajuit basies onveranderd gelaat, tog aksentueer nuwe materiale en dekorelemente die skoon lyne en minimalistiese, byna skakelaarlose afwerking. Die groot gebruikersvriendelike iPad-tipe raakskerm domineer steeds die voorpaneel terwyl daar ‘n paar ekstras bygevoeg is op die spesifikasielys, waaronder twee sokke vir geheuestokkies en ook ‘n koppelpunt vir ‘n geheuekaart. Ek was veral beïndruk met die nuwe “Connectivity App” en “Volvo On Call” stelsel. Druk jy die “On Call” -knoppie bo in die dak verbind die stelsel die motor met ‘n “Volvo oproepsentrum” waar ‘n persoon gretig is om jou te help. Ek het byvoorbeeld hulp versoek om rigtingwysers te kry vanaf Kaapstadse Internasionale lughawe na ‘n spesifieke wynlandgoed in die Boland. Die persoon het binne etlike sekondes ‘n skakel gestuur wat op die XC90 se navigasiestelsel vertoon het en waarop ek bloot moes klik om die roetekaart asook stembeleiding te aktiveer!
Die kajuit ambiaans is weelderig luuks met ‘n onmiskenbare gevoel van gehalte. Die opsionele Orrefors kristalafwerking van die ratkierie spreek van klassieke opulensie.
Die opgegradeerde D5 turbodiesel is my gunsteling model met heerlike lae toere wringkrag en goeie verrigting deur die toerestrek danksy 173 kW en 480 Nm wringkrag (teenoor die uitgaande model 165 kW en 470 Nm). Amptelike brandstofverbruik word aangegee as ‘n indrukwekkende 5.7 L/100 km. Aandrywing vir die al die modelle is na vier wiele deur ‘n seepgladde 8-spoed outomatiiese ratkas.
Dirk Gallowitz kwazi renjaer, motorjoernalis, omroeper en sakeman. In die vroeë tagtigs begin Dirk om deeltyds as instrukteur vir gevorderde motorbestuur asook vryskut motor joernalis te werk weens sy passie vir motors. Dirk is ‘n opperste spoedvraat, is gaande oor vinnige motors en Arabiese perde, besit selfs sy eie perdestoet, ‘n skiboot, is eienaar van ‘n aktiewe Go-Kart Baan en tree soms op as Stuntman in rolprent produksies. Hy is tans Voorsitter van die SAGMJ Wes-Kaap en ook lid van die Exco (South African Guild of Motoring Journalists), Jurilid van SACOTY South African Car of the Year Competition), Stigter van Ultimate Drive Media, Groep Redakteur van Ultimate Drive Western Cape, asook vryskut joernalis vir Republikein Namibia, Pro Agri, Autodealer Lowveld en verskeie ander aanlyn publikasies.